
Dengan nama Allah 

Yang Maha Penyayang dan Maha Pengasih 



"Allah Yang Maha Penyayang(l). Dialah yang telah mengajar 
Al-Qur'an(2). Dialah yang telah menciptakan manusia (3). 
Dialah yang telah mengajar manusia kepandaian 
berbicara(4). Matahari dan bulan (beredar) dengan kiraan 
(yang rapi)" (5). Tumbuh-tumbuhan dan pohon-pohon sujud 
kepada-Nya(6). Dan Dialah yang telah meninggikan langit 
dan meletakkan neraca kebenaran(7). Supaya kamu jangan 
melampui neraca kebenaran(8). Dan hendaklah kamu 
tegakkan timbangan itu dengan adil dan janganlah kamu 
mengurangkan neraca timbangan(9). Dan Dialah yang telah 
menghamparkan bumi untuk makhluk"(1 0). 




"Di mana terdapat buah-buahan dan pohon kurma yang 
berseludang?(1 1). Dan biji-bijian yang berkulit dan bunga- 
bunga yang harum(12). Maka manakah satu dari ni'mat- 
ni'mat Tuhan kamu yang hendak didustakan kamu (wahai 
manusia dan jin)?(13). Dialah yang telah menciptakan 
manusia dari tanah liat seperti tembikar(14). Dan Dialah yang 
telah menciptakan jin dari pucuk api" (15). Maka manakah 
satu dari ni'mat-ni'mat Tuhan kamu yang hendak didustakan 
kamu (wahai manusia dan jin)? (16). Dialah Tuhan dua arah 
Timur dan Tuhan dua arah Barat(17). Maka manakah satu 
dari ni'mat-ni'mat Tuhan kamu yang hendak didustakan 
kamu (wahai manusia dan jin)? (18). Dialah yang telah 
melepaskan air dua lautan (yang masin dan tawar) 
bertemu(19). Di antara kedua-duanya dipisahkan satu batas 
yang tidak dicerobohi kedua-duanya"(20). 



"Maka manakah satu dari ni'mat-ni'mat Tuhan kamu yang 
hendak didustakan kamu (wahai manusia dan jin)? (21). Dari 
kedua-duanya keluar mutiara dan batu marjan(22). Maka 
manakah satu dari ni'mat-ni'mat Tuhan kamu yang hendak 
didustakan kamu (wahai manusia dan jin)?(23). Dan Dialah 
yang memiliki kapal-kapal yang berlari yang diciptakan di 
lautan laksana gunung-ganang(24). Maka manakah satu dari 
ni'mat-ni'mat Tuhan kamu yang hendak didustakan kamu 
(wahai manusia dan jin)?"(25). 

"Segala yang ada d! atas bumi ini akan binasa(26). Dan yang 
kekal hanya zat Tuhanmu yang mempunyai kebesaran dan 
ketaqwaan(27). Maka manakah satu dari ni'mat-ni'mat 
Tuhan kamu yang hendak didustakan kamu (wahai manusia 
dan jin)? (28). Segala yang ada dilangit dan dibumi sentiasa 
memohon kepada-Nya dan pada setiap hari Dia berada 
dalam urusan (mencipta dan mentadbir)(29). Maka manakah 
satu dari ni'mat-ni'mat Tuhan kamu yang hendak didustakan 
kamu (wahai manusia dan jin)?"(30). c 



", Kami akan tumpukan perhatian Kami sepenuhnya kepada, 
kamu , wahai manusia dan jin(31). Maka manakah satu dari 
ni'mat-ni'mat Tuhan kamu yang hendak didustakan kamu 
(wahai manusia dan jin)?(32). Wahai sekalian jin dan 
manusiai Jika kamu berkuasa menembusi* keluar dari 
kawasan-kawasan langit dan bumi i, maka cubalah kamu 
menembusi keluar darinya. Kamu tidak akan dapat 
menembusi keluar melainkan dengan kekuatan (33). Maka 
manakah satu dari ni'mat-ni'mat Tuhan kamu yang hendak 
didustakan kamu (wahai manusia dan jin)? (34). Akan 
dilepaskan ke atas kamu pucuk-pucuk api dan leburan 
tembaga dan kerana itu kamu tidak akan dapat 
menyelamatkan diri"(35). 




"Maka manakah satu dari ni'mat-ni'mat Tuhan kamu yang 
hendak didustakan kamu (wahai manusia dan jin)? (36). Dan 
apabila langit terbelah ia menjadi merah mawar yang 
berkilat seperti minyak(37). Maka manakah satu dari ni'mat- 
ni'mat Tuhan kamu yang hendak didustakan kamu (wahai 
manusia dan jin)?(38). Maka pada hari itu tiada seorang pun 
ditanya tentang dosanya sama ada manusia dan jin(39). 
Maka manakah satu dari ni'mat-ni'mat Tuhan kamu yang 
hendak didustakan kamu (wahai manusia dan jin)? "(40). 


f S\\ V ^ 7 ^ ^ J o o\ f K S' 



"Orang-orang yang berdosa dikenal dengan tanda-tanda 
mereka , lalu dirangkul dengan dipegang ubun-ubun dan 
kaki-kaki mereka(41). Maka manakah satu dari ni'mat-ni'mat 
Tuhan kamu yang hendak didustakan kamu (wahai manusia 
dan jin)? (42). Inilah Neraka Jahannam yang didustakan oleh 
orang-orang yang berdosa(43). Mereka berkeliling diantara 
Neraka Jahannam dan air mendidih yang amat panas(44). 
Maka manakah satu dari ni'mat-ni'mat Tuhan kamu yang 
hendak didustakan kamu (wahai manusia dan jin)?"(45). 



"Dan balasan untuk orang yang takutkan maqam Tuhannya 
ialah dua buah Syurga(46). Maka manakah satu dari ni'mat- 
ni'mat Tuhan kamu yang hendak didustakan kamu (wahai 
manusia dan jin)?(47). (Dua Syurga) itu mempunyai dahan- 
dahan yang rimbun(48). Maka manakah satu dari ni'mat 
ni'mat Tuhan kamu yang hendak didustakan kamu (wahai 
manusia dan jin)? (49). Di dua Syurga itu terdapat dua matair 
yang mengaiir("50). 

"Maka manakah satu dari ni'mat-ni'mat Tuhan kamu yang 
hendak didustakan kamu (wahai manusia dan jin)? (51). Di 
dua Syurga itu setiap buah-buahan adalah berpasangan(52). 
Maka manakah satu dari ni'mat-ni'mat Tuhan kamu yang 
hendak didustakan kamu (wahai manusia dan jin)?(53). 
Mereka berehat di atas hamparan-hamparan, yang bahagian 
dalamnya diperbuat dari sutera yang tebal dan buah-buahan 
dua Syurga itu dapat dipetik dari dekat(54). Maka manakah 
satu dari ni'mat-ni'mat Tuhan kamu yang hendak didustakan 
kamu (wahai manusia dan jin)? "(55). 



"Di dalamnya terdapat bidadari-bidadari yang mata mereka 
tertumpu kepada mereka sahaja i, yang tidak pernah disentuh 
sebelum mereka oleh manusia dan jin(56). Maka manakah 
satu dari ni'mat-ni'mat Tuhan kamu yang hendak didustakan 
kamu (wahai manusia dan jin)?(57). Bidadari-bidadari itu 
seolah-olah permata yakut dan batu marjan(58). Maka 
manakah satu dari ni'mat-ni'mat Tuhan kamu yang hendak 
didustakan kamu (wahai manusia dan jin)?(59). Tiada 
balasan amalan ihsan melainkan martabat ihsan" (60). 



"Maka manakah satu dari ni'mat-ni'mat Tuhan kamu yang 
hendak didustakan kamu (wahai manusia dan jin)? (61). Dan 
selain dua Syurga itu terdapat dua Syurga lagi(62). Maka 
manakah satu dari ni'mat-ni'mat Tuhan kamu yang hendak 
didustakan kamu (wahai manusia dan jin)?(63). Daun-daun 
keduanya kelihatan hijau tua(64). Maka manakah satu dari 


ni'mat-ni'mat Tuhan kamu yang hendak didustakan kamu 
(wahai manusia dan jin)? "(65). 



"Di dua Syurga itu terdapat matair yang memancut(66). 
Maka manakah satu dari ni'mat-ni'mat Tuhan kamu yang 
hendak didustakan kamu (wahai manusia dan jin)? (67). Di 
kedua Syurga itu terdapat buah-buahan, kurma dan 
deiima(68). Maka manakah satu dari ni'mat-ni'mat Tuhan 
kamu yang hendak didustakan kamu (wahai manusia dan 
jin)? (69). Di dalam Syurga itu terdapat bidadari-bidadari yang 
cantik jelita. "(70). 



"Maka manakah satu dari ni'mat-ni'mat Tuhan kamu yang 
hendak didustakan kamu (wahai manusia dan jin)? (71). 
Bidadari-bidadari yang putih melepak, bermata luas dan 
jelita dan dipingit di dalam khemah-khemah mutiara(72). 
Maka manakah satu dari ni'mat-ni'mat Tuhan kamu yang 
hendak didustakan kamu (wahai manusia dan jin)? (73). Yang 
tidak pernah disentuh sebelum mereka oleh manusia dan 
jin(74). Maka manakah satu dari ni'mat-ni'mat Tuhan kamu 
yang hendak didustakan kamu (wahai manusia dan 
jin)? "(75). 



"Mereka berehat di atas bantal-bantal hijau dan permaidani 
'abqari yang cantik(76). Maka manakah satu dari ni'mat- 
ni'mat Tuhan kamu yang hendak didustakan kamu (wahai 
manusia dan jin)? (77). Maha Sucilah nama Tuhanmu yang 
mempunyai kebesaran dan kemuliaan. "(78). 

(Latar belakang dan pokok pembicaraan] 

Surah Makkiyah ini mempunyai satu susunan 
istimewa yang dapat dilihat dengan jeias. Surah ini 

merupakan satu perisytiharan umum di ruang alam 
buana yang besar, di mana diumumkan ni'mat-ni'mat 
Allah yang cemerlang dan ketara dalam keindahan 
ciptaan-Nya, kelimpahan kurniaan-Nya, pengurusan 
dan pentadbiran-Nya terhadap alam dan segala isinya, 
dan ketara dalam tawajjuh seluruh makhluk kepada 
zat-Nya Yang Maha Mulia. Surah ini merupakan 
penyaksian umum alam buana kepada manusia dan 
jin yang ditujukan surah ini kepada mereka. 
Penyaksian itu dilakukan di ruang alam buana, 
disaksikan oleh setiap makhluk, dan kedua-duanya 
dicabar jika mereka dapat mendustakan ni'mat-ni'mat 
Allah. Dan cabaran itu berulang-ulang selepas 
diterangkan setiap ni'mat dari ni'mat-ni'mat Allah 
yang diperincikannya. Al-Qur'an menjadikan seluruh 
alam buana dan alam Akhirat sebagai pameran 
ni'mat-ni'mat-Nya. 

Gema perisytiharan itu nampak jelas di dalam 
semua susunan surah ini dan di dalam nada-nada 
akhir ceraiannya, juga di dalam nadanya yang tinggi 
dan lanjut Ia nampak jelas dalam kata-kata 
pendahuluannya yang membangkitkan perhatian 
untuk menunggu berita-berita yang akan diumumkan 
selepasnya iaitu kata-kata "ar-Rahman" (Allah Yang 
Maha Penyayang), sepatah kata yang mengandungi 
erti rahmat, kasihan belas dan mempunyai nada 
memberi perisytiharan, dan seluruh surah selepas ini 
merupakan penerangan dan pameran kepada rahmat- 
rahmat dan ni'mat-ni'mat Allah Yang Maha 
Penyayang. 

Pameran ni'mat-ni'mat Ilahi itu dimulakan dengan 
menyebut ni'mat pengajaran Al-Qur'an sebagai satu 
kurnia Allah yang agung kepada manusia yang 
disebutkannya sebelum ni'mat penciptaan manusia itu 
sendiri dan sebelum ni'mat kepandaian berbicara. 
Kemudian disebut ni'mat penciptaan manusia dan 
sifatnya yang agung iaitu kebolehan berbicara dan 
bercakap-cakap. Kemudian ni'mat-ni'mat matahari, 
bulan, tumbuh-tumbuhan dan pohon-pohon, langit 
yang tinggi, neraca keadilan yang ditegakkan, bumi 
dengan aneka buah-buahan, kurma, biji-bijian dan 
bunga-bungaan yang harum, manusia dan jin, dua 
arah Timur dan dua arah Barat, dua lautan yang 
dipisahkan oleh satu batasan seni yang membuat 
kedua-duanya tidak mencerobohi satu sama lain, juga 
hasil-hasil permata yang dikeluarkan dari lautan dan 
kapal-kapal yang belayar di sana. 

Setelah selesai membuka lembaran-lembaran 
ni'mat-ni'mat yang besar itu, Al-Qur'an menayangkan 
pula pemandangan kebinasaan seluruh alam iaitu 
kebinasaan umum seluruh makhluk di bawah 
bayangan kewujudan Allah yang mutlaq Yang Maha 
Mulia dan Maha Kekal Abadi. Seluruh makhluk itu 
bertawajjuh kepada-Nya supaya Dia memperlakukan 
tadbir-Nya mengikut kehendak iradat-Nya. 

Di bawah bayangan kebinasaan umum makhluk 
dan keabadian Allah yang tidak terbatas itu datanglah 


pula amaran yang menakutkan dan cabaran besar 
kepada jin dan manusia: 



"Kami akan tumpukan perhatian Kami sepenuhnya kepada 
kamu , wahai manusia dan jin(31). Maka manakah satu dari 
ni'mat-ni'mat Tuhan kamu yang hendak didustakan kamu 
(wahai manusia dan jin)?(32). Wahai sekaiian jin dan 
manusia! Jika kamu berkuasa menembusi keluar dari 
kawasan-kawasan langit dan bumi, maka cubalah kamu 
menembusi keluar darinya. Kamu tidak akan dapat 
menembusi keluar melainkan dengan kekuatan(33). Maka 
manakah satu dari ni'mat-ni'mat Tuhan kamu yang hendak 
didustakan kamu (wahai manusia dan jin)?(34). Akan 
dilepaskan ke atas kamu pucuk-pucuk api dan leburan 
tembaga dan kerana itu kamu tidak akan dapat 
menyelamatkan d iri (3 5). Maka manakah satu dari ni'mat- 
ni'mat Tuhan kamu yang hendak didustakan kamu (wahai 
manusia dan jin)? "(3 6) 

Selepas itu dibentangkan pula pemandangan 
kesudahan alam iaitu pemandangan hari Qiamat 
dengan langitnya yang merah dan cair dan 
pemandangan 'azab yang menimpa orang-orang 
yang berdosa dan pemandangan pahala yang 
diterima orang-orang yang bertaqwa yang dijelaskan 
dengan terperinci. 

Kemudian diakhiri dengan kata penutup yang sesuai 
dengan suasana pameran ni'mat-ni'mat Allah: 



"Maha Sucilah nama Tuhanmu yang mempunyai kebesaran 
dan kemuliaan. "(78) 

4^ «T# *£* 

v ^ •T* 

(Pentafsiran ayat-ayat 1 - 13) 

Seluruh surah ini merupakan perisytiharan umum di 
ruang alam buana, iaitu perisytiharan dari al-Mala'ul- 
A'la yang bergema di seluruh pelusuknya disaksikan 
oleh setiap makhluk yang berakal dan tidak berakal 
yang menjadi isi alam buana ini. 

"Allah Yang Maha Penyayang. "(1) 

Ar-Rahman,.. 


Kata-kata pembuka itu dimaksudkan segala- 
galanya; iaitu lafaznya x maknanya; nadanya dan 
bunyinya yang merdu. 

Ar-Rahman... 

Dengan bunyinya yang merdu ini ia bergema di 
pelusuk alam buana yang jauh. 

Ar-Rahman... 

Dengan nadanya yang tinggi dan jauh ia bergema di 
merata .lapisan alam dan berbicara dengan setiap 
makhluk. Setiap yang maujud menoleh dan 
memperhatikan bunyinya yang memenuhi ruang 
langit dan bumi juga menjijak setiap telinga dan hati. 

Ar-Rahman... 



'Allah Yang Maha Penyayang. "(1) 

Kemudian nada ini diam sepi dan ayat itu berakhir 
dan seluruh alam diam mendengar dan menunggu 
berita agung selepas kata-kata pembukaan yang 
agung itu. 

Kemudian tibalah berita yang ditunggu-tunggu 
yang mendebarkan hati alam buana: 



"Dialah yang telah mengajar Al~Qur'an(2). Dialah yang telah 
menciptakan manusia (3). Dialah yang telah mengajar 
manusia kepandaian berbicara(4). Matahari dan bulan 
(beredar) dengan klraan (yang rapi)(5). Tumbuh-tumbuhan 
dan pohon-pohon sujud kepada-Nya(6). Dan Dialah yang 
telah meninggikan langit dan meletakkan neraca 
kebenaran. "(7) 




"Supaya kamu jangan melampui neraca kebenaran(8). Dan 
hendaklah kamu betulkan timbangan itu dengan adil dan 
janganlah kamu mengurangkan neraca timbangan(9). Dan 
Dialah yang telah menghamparkan bumi untuk makhluk(IO) 
Di mana terdapat buah-buahan dan pohon kurma yang 
berseludang?(1 1). Dan biji-bijian yang berkulit dan bunga- 
bunga yang harum(12). Maka manakah satu dari ni'mat- 
ni'mat Tuhan kamu yang hendak didustakan kamu (wahai 
manusia dan jin)?"(13) 


Inilah bahagian pertama yang menjelaskan ni'mat- 
ni'mat Allah Yang Maha Penyayang. Inilah berita 
pertama selepas perisytiharan itu. 



"Dialah yang telah mengajar Al-Qur'an. "(2) 


Peranan Ai-Qur I an Sebagai Nfmat Yang Agung 

Kepada Manusia 

Al-Qur'an* merupakan ni'mat agung yang jelas 
menunjukkan rahmat Aliah Yang Maha Penyayang 
terhadap manusia. Al-Qur'an merupakan terjemahan 
yang tepat dan sempurna bagi undang-undang alam 
buana ini dan bagi sistem hidup yang diatur oleh 
Allah untuk manusia di bumi; iaitu sistem hidup yang 
menghubungkan mereka dengan undang-undang 
alam buana; sistem hidup yang membolehkan mereka 
menegakkan J aqidah mereka, kefahaman-kefahaman 
mereka 7 neraca-neraca pertimbangan mereka, nilai- 
nilai mereka, peraturan-peraturan hidup mereka dan 
seluruh keadaan mereka di atas satu asas yang tetap 
yang menjadi tapak tegaknya alam buana ini. Dengan 
demikian sistem ini dapat memberikan kepada 
manusia kemudahan, ketenteraman dan selaras 
dengan undang-undang alam buana. 

Al-Qur'an membuka pancaindera dan perasaan- 
perasaan manusia supaya memperhatikan alam buana 
yang indah ini seolah-olah ia menunjukkan alam 
buana ini bagi pertama kalinya kepada mereka. 
Dengan ini Al~Qur'an membaharui perasaan mereka 
terhadap kewujudan diri mereka di samping 
membaharui perasaan mereka terhadap alam buana 
di sekeliling mereka. Di samping itu Al-Qur'an 
memberi nafas kepada segala sesuatu yang ada di 
sekeliling mereka, la menjadikan semuanya hidup dan 
dapat bermesra dengan mereka, la menjadikan 
mereka seolah-olah berada di antara sahabat-sahabat 
dan rakan-rakan yang hidup di mana sahaja mereka 
pergi atau berhenti di sepanjang perjalanan hidup 
mereka di bumi ini. 


Al-Qur'an menanam di dalam hati mereka bahawa 
mereka adalah khalifah-khalifah yang memerintah di 
bumi, bahawa mereka adalah makhluk-makhluk yang 
mulia di sisi Allah, bahawa mereka adalah 
penanggung amanah Allah, iaitu amanah yang tidak 

sanggup ditanggung oleh langit dan gunung-ganang. 
Dengan ini Al-Qur'an menyedarkan manusia terhadap 
nilai diri mereka, iaitu nilai yang diambil dari hasil 
kejayaan mereka menegakkan insaniyah mereka yang 
tinggi dengan perantaraan iman. Dan iman inilah 
yang menghidupkan di dalam jiwa mereka tiupan roh 
dari Allah yang menyempurnakan ni'mat agung-Nya 
kepada mereka. 

Oleh kerana itulah ni'mat pengajaran A!-Qur'an 
disebut sebelum ni'mat penciptaan manusia, kerana 
dengan ni'mat Al-Qur'an tercapainya pengertian 
insaniyah pada manusia. 



"Dialah yang telah mencipta manusia(3). Dialah yang telah 
mengajar manusia kepandaian berbicara. "(4) 

Marilah kita tinggalkan dahulu huraian tentang 
ni'mat penciptaan manusia kerana huraian ni'mat ini 
akan disebut pada tempatnya selepas ini, kerana yang 
dimaksudkan dari menyebut ni'mat penciptaan 
manusia di sini ialah ni'mat yang mengiringinya iaitu 
ni'mat kepandaian berbicara. 

Ni'mat Kepandaian Bercakap 

Kita selalu melihat manusia bercakap, menerang, 
menyata, berunding dan berbicara sesama mereka, 
dan oleh kerana ianya terlalu lumrah, maka kita lupa 
kepada keagungan anugerah ini iaitu lupa kepada 
ni'mat kepandaian memberi penjelasan yang 
mengkagumkan ini. Oleh sebab itulah Al-Qur'an 
berulang-ulang kali menyebut ni'mat ini kepada kita 
dan menyedarkan kita supaya kita merenunginya 
dengan teliti di dalam berbagai-bagai surah. 

Siapakah manusia? Apakah asal-usulnya? 
Bagaimana kejadiannya bermula? Dan bagaimana ia 
diajar kepandaian memberi penjelasan? 

Manusia memulakan hidupnya dalam bentuk satu 
sel yang terenang di dalam rahim, iaitu sel yang 
sangat seni dan hina, la hanya boleh dilihat dengan 
teropong mikroskop dan hampir-hampir tidak 
kelihatan dengan begitu jelas. 

Tidak lama kemudian sel ini menjadi janin yang 
terdiri dari berjuta-juta sel dari berbagai-bagai jenis 
seperti sel-sel tulang, sel-sel rawan, sel-sel otot, sel-sel 
saraf dan sel-sel kulit. Juga sel-sel yang membentuk 
anggota-anggota dan pancaindera-pancaindera 
dengan tugas-tugas yang mengkagumkan iaitu 
pendengaran, penglihatan, pengecapan, ciuman, 
sentuhan, kemudian daya pemahaman dan kebolehan 
bercakap yang merupakan satu mu'jizat dan rahsia 
manusia yang paling agung. Semuanya bermula dari 
satu sel yang tunggal, bersahaja, seni, hina dan 
hampir tidak kelihatan dengan jelas. 


Sekarang marilah kita lihat bagaimana pula 
penciptaan kepandaian bercakap? 



"Dan Allah telah mengeluarkan kamu dari perut Ibu kamu 
dengan keadaan kamu tidak mengerti sesuatu apa dan Dia 
ciptakan untuk kamu pendengaran , penglihatan dan hati 
supaya kamu bersyukur." 

(Surah an-Nahl: 78) 

Penciptaan peralatan bercakap merupakan satu 
keajaiban yang tidak berakhir. Peralatan itu ialah 
lidah, dua bibir, rahang, gigi, halkum, saluran angin, 
cabang tenggorok dan dua paru-paru. Semuanya 
bekerjasama dalam proses penyuaraan atau 
mengadakan suara secara automatik iaitu salah satu 
cincin di dalam rantai kepandaian bercakap, tetapi 
proses itu hanya mewakili bahagian daya gerak 
mekanikal yang automatik sahaja di dalam proses 
percakapan yang canggih itu, kemudian ia berhubung 
selepas itu dengan telinga, otak dan saraf-saraf 
kemudian berhubung pula dengan akal yang kita 
tidak tahu kecuali namanya sahaja. Kita tidak 
mengetahui hakikat akal sedikit pun, malah kita 
hampir-hampir tidak tahu sedikit pun bagaimana cara 
ia bekerja. 

Bagaimana orang yang bercakap itu menuturkan 
satu perkataan? Ini adalah satu proses yang canggih 
yang melalui berbagai-bagai peringkat dan peralatan- 
peralatan. Dan di setengah-setengah peringkat proses 
itu tidak diketahui dan tersembunyi sehingga 
sekarang. 

Proses ini bermula dengan wujudnya perasaan 
hendak menuturkan perkataan itu kerana sesuatu 
tujuan yang tertentu. Perasaan ini berpindah - tanpa 
diketahui bagaimana caranya - dari daya kefahaman 
atau dari akal atau dari roh kepada alat bertindak 
yang fizikal iaitu otak, dan otaklah yang dikatakan 
mengeluarkan perintahnya melalui saraf-saraf supaya 
menuturkan perkataan yang dikehendaki itu, dan 
perkataan itu sendiri termasuk di dalam perkara- 
perkara yang diciptakan Allah untuk manusia dan 
diperkenalkan ertinya kepada mereka. Sampai di sini 
paru-paru akan menolak sebahagian dari udara yang 
tersimpan, di dalamnya supaya melalui cabang 
tengkorak terus kepada saluran angin, terus kepada 
halkum dan tali-tali bunyinya yang aneh yang tidak 
boleh dibandingkan dengan tali-tali bunyi yang dibuat 
oleh manusia, juga tidak boleh dibandingkan dengan 
semua alat bunyi-bunyian yang beraneka irama. 
Apabila udara itu sampai kepada halkum dan tali-tali 
bunyinya, maka ia membunyikan sejenis suara yang 
dibentuk mengikut kehendak akal iaitu tinggi atau 

rendah, cepat atau lambat, kasar atau halus, garau 
atau lembut dan sebagainya dari bentuk-bentuk dan 
sifat-sifat suara. Turut bersama halkum ialah lidah, 
dua bibir, rahang dan gigi yang dilalui suara ini dan 
mengambil bentuknya dengan tekanan khusus pada 
makhraj berbagai-bagai huruf itu. Pada lidah, 
khususnya, setiap huruf lalu pada bahagian lidah yang 
mempunyai nada yang tertentu, di mana berlakunya 
satu penekanan yang tertentu untuk membunyikan 
huruf itu dengan bunyinya yang tertentu. 

ini semua berlaku ketika menuturkan satu 
perkataan sahaja. Bagaimana pula ketika menuturkan 
satu ungkapan, satu- maudhuk, satu gagasan dan 
bagaimana pula ketika mengungkapkan perasaan- 
perasaan dahulu dan sekarang. Tiap-tiap satu darinya 
merupakan suatu alam yang aneh dan pelik yang 
berlaku pada entiti manusia yang aneh dan pelik 
dengan ciptaan dan limpah kurnia Allah Yang Maha 
Pengasih. 

^ «1* 

^ 

Kemudian Al-Qur'an menjelaskan ni'mat-ni'mat 
Allah di dalam pameran agung alam buana: 



"Matahari dan bulan (beredar) dengan kiraan (yang rapi). "(5) 


Ukuran matahari, darjah kepanasannya, jarak 
jauhnya dari kita dan peredarannya di sekeliling 
falaknya begitu juga ukuran bulan, jarak jauhnya dan 
peredarannya adalah dikira dengan kiraan yang amat 
halus berdasarkan kesan kedua-duanya terhadap 
kehidupan di bumi dan berdasarkan kedudukan 
kedua-duanya bersama-sama bintang-bintang dan 
planet-planet yang lain. 

Kami akan memperkatakan sedikit mengenai kiraan 
matahari dan bulan yang amat halus itu dalam 
hubungan keduanya dengan bumi kita dan penghuni- 
penghuninya dari makhluk-makhluk yang bernyawa. 

Jarak jauh matahari dari bumi ialah sembilan puluh 
dua juta batu setengah. Jika jaraknya kepada kita 
lebih dekat dari ini nescaya bumi akan terbakar atau 
hancur menjadi wap yang terbang ke udara. 
Sebaliknya jika jaraknya kepada kita lebih jauh dari ini 
nescaya bumi akan menjadi beku dan seluruh 
makhluk yang bernyawa yang hidup di atasnya akan 
mati. Kadar kepanasan matahari yang sampai kepada 
kita tidak melebihi satu bahagian dari dua juta 
bahagian kepanasannya. Kadar yang sedikit inilah 
yang sesuai dengan hidup kita. Jika bintang asy-Syi'ra 
dan jirimnya yang besar dan cahayanya yang kuat itu 
berada di tempat matahari kita nescaya bumi akan 
hancur menjadi wap. 


Peranan Matahari Dan Bulan Dalam 
Kehidupan Manusia 

Pada kejadian matahari dan bulan ternampak jelas 
kehalusan perencanaan Allah dalam mengaturkan 
bentuk dan harakatnya, la membuat hati dipenuhi 
perasaan kagum dan terpesona. Kita merasa 
ungkapan ini memberi satu isyarat yang besar yang 
mengandungi hakikat-hakikat yang jauh dan 
mendalam. 


Demikianlah juga ukuran bulan dan jaraknya dari 
bumi. Jika ukurannya lebih besar dari ukurannya 
sekarang nescaya perkembangan air pasang yang 
ditimbulkan olehnya di lautan-lautan bumi cukup 
untuk menenggelami bumi dengan satu banjir yang 
besar. Begitulah juga jika jaraknya dari kita lebih dekat 
dari jaraknya yang telah ditentukan Allah dengan 
kiraannya yang tidak pernah tersilap walau seurat 
rambut sekalipun. 


Matahari bukanlah satu jirim yang paling besar di 
langit, malah di angkasa raya, yang tidak diketahui 
batas luasnya, itu terdapat berjuta-juta bintang dan 
sebahagian besar darinya lebih besar, lebih panas dan 
lebih terang dari matahari. Misalnya bintang asy-Syi'ra 
(Sirius) dua puluh kali ganda lebih berat dari matahari 
dan cahayanya menyamai lima puluh kali ganda 
cahaya matahari. Besar bintang as-Simak ar-Ramih 
(Arcturus) ialah lapan puluh kali ganda besar daripada 
matahari, dan kekuatan cahayanya lapan ribu kali 
ganda kuatnya daripada cahaya matahari. Bintang 
Suhail atau (Canupus) lebih kuat dari matahari 
sebanyak dua ribu lima ratus kali. 

Tetapi matahari merupakan sebuah bintang yang 
paling penting kepada kita penduduk bumi yang kecil 
ini. Bumi dan sekalian penduduknya hidup dengan 
cahaya matahari, kepanasannya dan daya graviti. 

Demikian juga bulan, la adalah pengikut kecil bumi 
tetapi mempunyai pengaruh yang kuat terhadap 
kehidupannya. Bulan merupakan faktor yang paling 
utama bagi pergerakan pasang surut air lautan. 


Daya tarikan matahari dan bulan terhadap bumi 
diatur dengan kiraan yang halus iaitu seimbang 
dengan kedudukan dan peredarannya di angkasa raya 
yang luas itu, di mana seluruh keluarga matahari kita 
berlari dengan kederasan dua puluh ribu batu satu 
sa'at menuju ke satu hala iaitu ke arah bintang 
raksasa Burjul-jabbar atau Orion. Namun demikian ia 
tidak pernah bertemu dengan mana-mana bintang di 
tengah jalannya dalam masa berjuta-juta tahun itu. 


Di angkasa raya yang luas ini peredaran sesebuah 
bintang tidak pernah mungkir walaupun seurat 
rambut di samping tidak pernah mungkirnya kiraan 
imbangan dan keserasian pada ukuran dan 
pergerakan. Amatlah tepat firman Allah: 

Hubungan TJbudiyah Alam Buana Dengan Allah 

Ayat yang lepas menerangkan tentang kiraan dan 
perencanaan Ilahi yang rapi daiam pembinaan alam 
buana yang besar ini, tetapi ayat ini menerangkan 
arah tujuan dan hubungan alam ini dengan 
Penciptanya, iaitu seluruh alam buana ini mempunyai 
hubungan "Ubudiyah dan ibadat, dengan Allah selaku 
sumbernya yang pertama dan Penciptanya. Dan 
sebagai contohnya ialah tumbuh-tumbuhan dan 
pohon-pohon. Setengah ahli tafsir mengertikan kata- 
kata sebagai bintang di langit dan setengah 

pula mengertikannya dengan tumbuh-tumbuhan 
yang tidak tegak di atas batang-batangnya seperti 
pohon-pohon. Kedua-dua pentafsiran itu adalah sama 
sahaja iaitu sama-sama berakhir kepada satu hakikat 
iaitu arah tujuan dan hubungan alam dengan 
Khaliqnya. 

Hati nurani manusia sejak dari zaman-zaman yang 
jauh lagi telah menyedari hakikat hayat yang 
berlangsung di seluruh alam buana ini juga hakikat 
arah tujuan rohnya kepada Khaliqnya. la menyedari 
hakikat ini dengan perantaraan ilham laduni dari 
Allah, tetapi hakikat 'ini kembali kabur dan 
tersembunyi darinya apabila ia cuba mencarinya 
dengan perantaraan akalnya yang terbatas dengan 
pengalaman-pengalaman pancaindera. 

Di zaman kebelakangan, manusia telah sampai ke 
kawasan tepi-tepi hakikat kesatuan dalam pembinaan 
alam buana ini, tetapi mereka masih jauh lagi dari 
sampai kepada hakikat rohnya yang hidup dengan 
perantaraan jalan ini. 

Sains hari ini cenderung membuat andaian bahawa 
atom merupakan kesatuan pembinaan alam buana 
dan hakikat atom ialah semata-mata pancaran 
radiasinya, dan harakat merupakan asas alam buana 
dan ciri bersama kepada semua individu makhluk di 
alam ini. 

Ke manakah hala tujuan yang dituju alam buana 
dengan harakat yang menjadi asas dan cirinya itu? 

A!-Qur'an menjelaskan bahawa alam .buana itu 
adalah menuju kepada Allah Penciptanya dengan 
harakat rohnya selaku harakat semulajadinya, 
sedangkan harakat lahirnya merupakan pernyataan 
dari harakat rohnya yang digambarkan oleh Al-Qur'an 
di daiam berbagai-bagai ayatnya di antaranya ialah 
ayat ini: 



"Tumbuh-tumbuhan dan pohon-pohon sujud kepada - 
Nya/'(6) 

dan: 



"Bertasbih kepada-Nya tujuh petala langit dan bumi serta 
sekalian penghuninya dan tiada suatu melainkan semuanya 
bertasbih memuji-Nya, tetapi kamu tidak memahami tasbih 
mereka. " 


(Surah al-lsra': 44) 


"Tidakkah engkau lihat bahawa mereka yang berada di 
langit dan di bumi serta burung yang mengepakkan 
sayapnya itu bertasbih kepada-Nya. Masing-masing 
mengetahui solatnya dan tasbihnya." 

(Surah an-Nur: 41) 





Dengan memperhatikan hakikat ini dan mengikuti 
alam buana melakukan ibadat dan tasbih, akan 
memberikan satu keni'matan yang aneh kepada hati 
manusia, kerana ia membuat seseorang itu merasa 
bahawa segala sesuatu yang ada di sekelilingnya 
adalah makhluk-makhluk hidup yang seperasaan 
dengannya dan sama-sama menuju kepada Allah 
Penciptanya. Ia seolah-olah berdiri di antara roh 
segala makhluk, iaitu roh yang menjadikan segala 
sesuatu itu hidup dan menghubungkannya menjadi 
rakan sehaluan dengannya. 

Ayat itu merupakan satu isyarat yang mempunyai 
pengertian yang amat jauh dan mendalam. 



"Dan Dialah yang telah meninggikan langit dan meletakkan 
neraca kebenaran(7). Supaya kamu jangan melampaui 
neraca kebenaran(8). Dan hendaklah kamu tegakkan 
timbangan itu dengan adil dan janganlah kamu 
mengurangkan neraca timbangan(9). 

Ni'mat-ni'mat Pendptaan Langit , Neraca Keadilan Dan 
Penghamparan Muka Bumi Dengan Segala Buah-buahan, 
Biji-bijian Dan Tumbuh-tumbuhan Yang Harum 

Isyarat kepada langit disini samalah dengan isyarat- 
isyarat AI-Qur'an kepada kejadian-kejadian alam 
buana, iaitu bertujuan untuk mengingatkan hati yang 
lalai dan menyelamatkannya dari kedunguan kerana 
terlalu lumrah serta menyedarkannya supaya 
memperhatikan kebesaran alam ini, keseimbangannya 
dan keindahannya dan memperhatikan kekuasaan 
dan kebesaran qudrat ilahi yang telah 
menciptakannya. 

Isyarat kepada langit - dengan apa sahaja 
pengertiannya - adalah mengajak manusia 
memandang ke atas iaitu memandang kepada 
angkasa raya yang amat luas dan amat tinggi yang 
tidak diketahui batas dan sempadannya. Di sana 

terdapat jutaan bintang-bintang yang besar, namun 
demikian tiada dua bintang pernah bertembung dan 
tiada kumpulan bintang-bintang pernah berlanggar 
dengan kumpulan bintang yang lain. Bilangan sebuah 
kumpulan bintang-bintang kadang-kadang sampai 
kepada seribu juta bintang seperti galaksi yang 
panggil Bima Sakti (Milky Way) yang menjadi induk 
keluarga matahari kita. Dalam kumpulan ini terdapat 
bintang-bintang yang lebih kecil dari matahari kita 
dan terdapat pula bintang-bintang yang lebih besar 
ribuan kali ganda dari matahari kita. Ukuran garis 
pusat matahari kita ialah satu juta suku kilometer. 
Semua bintang-bintang ini dan semua kumpulan 
bintang-bintang ini berlari di alam buana ini dengan 
kederasan' yang menakutkan, tetapi semuanya 
kelihatan di angkasa raya seolah-olah debu-debu yang 
terapung berjauh-jauhan satu sama lain, tidak pernah 
bertembung dan tidak pernah berlanggar. 

Di samping kebesaran kekuasaan Ilahi yang telah 
mengangkatkan langit yang amat luas itu diletakkan 
pula "neraca" iaitu neraca kebenaran. Neraca itu 
ditegakkan dengan kedudukannya yang kukuh dan 
teguh. Ia ditegakkan untuk menentukan nilai-nilai, 
iaitu nilai individu-individu manusia, peristiwa- 
peristiwa dan benda-benda supaya penilaiannya tidak 
mungkir dan meleset dan supaya penilaian itu tidak 
mengikut kejahilan, kepentingan diri dan hawa nafsu. 
Neraca itu ditegakkan dalam fitrah manusia dan 
dalam agama Ilahi yang dibawa oleh para rasul dan 
terkandung di dalam Al-Qur'an. 


Neraca itu ditegakkan: 



"Supaya kamu jangan melampaui neraca kebenaran(8). Dan 
hendaklah kamu tegakkan timbangan itu dengan adil dan 
janganlah kamu mengurangkan neraca timbangan. "(9) 


Dengan demikian neraca pertimbangan terlaksana 
dengan penuh keadilan tanpa pencabulan dan 
kerugian. 

Dan dengan demikian kebenaran di bumi dan 
kebenaran di dalam kehidupan manusia mempunyai 
pertalian dengan pembinaan alam buana dan 
peraturannya, mempunyai pertalian dengan langit 
dalam pengertiannya yang abstrak, di mana turunnya 
wahyu Allah dan agama-Nya, juga dalam 

pengertiannya yang zahir, di mana langit 

menggambarkan kebesaran alam buana dan 
keteguhannya dengan pentadbiran dan qudrat Allah, 
dan kedua-dua pengertian ini bertemu dalam hati 
manusia dengan nada dan bayangannya yang 
menarik. 



"Dan Dialah yang telah menghamparkan bumi untuk 
makhluk(IO). Di mana terdapat buah-buahan dan pohon 
kurma yang berseludang?(1 1). Dan biji-bijian yang berkulit 
dan bunga-bunga yang harum. "(12) 

Oleh kerana terlalu lama kita hidup menetap di atas 
bumi ini, dan oleh kerana kita terlalu biasa dengan 
kedudukan-kedudukan dan fenomena bumi dan 
kedudukan kita di atasnya, maka kita tidak terasa 
dengan tangan qudrat Ilahi yang telah 
menghamparkan bumi untuk kemudahan makhluk- 
makhluk dan yang telah menjadikan kita dapat hidup 
tetap, mantap dan selesa di atas permukaannya 
sehingga kita hampir-hampir tidak merasakannya dan 
tidak menyedari keagungan erti kemantapan itu dan 
kebesaran, ni'mat Allah kepada kita dengan 

kemantapan itu, kecuali sekali sekala apabila 
terjadinya ledakan gunung berapi atau berlaku gempa 
bumi yang menyebabkan bumi yang tenang ini 
bergoyang-goyang di bawah kaki kita. Di waktu inilah 
baru kita teringat kepada erti kemantapan yang kita 
ni'matinya di atas bumi ini dengan limpah kurnia 
Allah. 

Manusia sepatutnya mengingati hakikat ini di setiap 
sa'at sekiranya mereka sedar bahawa bumi yang 
menyenangkan hati mereka itu tidak lain dan tidak 
bukan melainkan hanya sebiji debu yang terapung- 
apung di angkasa Allah yang amat luas dan berputar 
di sekeliling dirinya dengan kederasan seribu batu 
sejam dan dalam waktu yang sama ia beredar di 
sekeliling mata hari dengan kederasan enam puluh, 
ribu batu sejam, dan dalam waktu yang sama juga ia 
dan matahari serta keluarga matahari bergerak 
seluruhnya di angkasa raya ini dengan kederasan dua 
puluh ribu batu sejam menuju ke satu hala iaitu ke 
arah bintang raksasa Burjul-Jabbar atau Orion di 
langit. 

Ya, sekiranya manusia sedar bahawa mereka di 
muat di atas sebiji debu yang terapung di angkasa 
raya dan berlari dengan kederasan yang seperti itu 
tanpa terlekat dan terikat dengan sesuatu yang lain 
dari qudrat Allah, tentulah hati, mata dan jiwa mereka 
sentiasa berwaspada; mereka tidak merasa senang 
melainkan dengan berlindung pada Allah yang telah 
menghampar bumi ini untuk para makhluk-Nya dan 
menjadikan mereka hidup tetap dan mantap di 
atasnya seperti sekarang ini. 

Allah telah memberi kemudahan dan keselesaan 
kepada manusia untuk hidup di bumi yang berputar 
di sekeliling dirinya dan beredar di sekeliling matahari 
dan dalam waktu yang sama berlari bersama matahari 
dan keluarganya dengan kederasan yang 
menakjubkan. Allah telah menentukan berbagai-bagai 
makanan di bumi dan di antaranya yang disebut di 
dalam ayat ini ialah buah-buahan dan secara 
khususnya ia menyebut pohon kurma yang 
berseludang (seludang ialah sarung mayang yang 
melahirkan buah-buahan) dengan tujuan untuk 
menunjukkan keindahan bentuk rupanya di samping 
faedah buah-buahnya. Di antara makanan yang 
disebutkan lagi ialah biji-bijian yang berdaun, 

berbatang dan berkulit yang dijadikan makanan 
kepada binatang ternakan. Di antara tumbuh- 
tumbuhan yang disebut dalam ayat ini ialah tumbuh- 
tumbuhan yang mengeluarkan bunga-bunga yang 
harum, la menjelaskan berbagai-bagai jenis tumbuh- 
tumbuhan yang menjadi makanan kepada manusia 
dan menjadi makanan kepada binatang dan tumbuh- 
tumbuhan yang memberi kesegaran dan keni'matan 
kepada manusia. 

Setelah bahagian ini selesai memperincikan ni'mat- 
ni'mat dan limpah kurnia Allah itu iaitu ni'mat 
pengajaran Al-Qur'an, ni'mat penciptaan manusia, 
ni'mat kebolehan bercakap, ni'mat penyusunan 
perjalanan matahari dan bulan dengan kiraan yang 
halus, ni'mat penciptaan langit yang tinggi, ni'mat 
penegakan neraca kebenaran, ni'mat penghamparan 
muka bumi dan ni'mat buah-buahan, pokok kurma, 
biji-bijian dan tumbuh-tumbuhan yang harum yang 
terdapat di bumi... setelah selesai memperincikan 
ni'mat-ni'mat ini, Al-Qur'an menyeru jin dan manusia 
di hadapan alam dan penghuninya: 



"Maka manakah satu dari ni'mat-ni'mat Tuhan kamu yang 
hendak didustakan kamu (wahai manusia dan jin)?"(13) 

Ini adalah satu pernyataan untuk mencatatkan 
pengakuan dan penyaksian, di mana dada seorang 
manusia dan jin yang mampu mendustakan ni'mat- 
ni'mat Allah di maqam seperti ini. 

Vf» ^ 

(Pentafsiran ayat-ayat 14-16) 

Kemudian Ai-Qur'an berpindah dari 
membangkitkan ni'mat-ni'mat Allah di alam buana ini 
yang dikurniakan kepada manusia dan jin, kepada 
membangkitkan ni'mat-ni'mat Allah yang dikurniakan 
kepada mereka pada diri mereka sendiri iaitu ni'mat 
kewujudan dan penciptaan mereka di alam ini: 



"Dialah yang telah menciptakan manusia dari tanah liat 
seperti tembikar(14). Dan Dialah Yang telah menciptakan jin 
dari pucuk api(15). Maka manakah satu dari ni'mat-ni'mat 
Tuhan kamu yang hendak didustakan kamu (wahai manusia 
dan jin)? "(16) 

Pentafsiran Sains Tidak Harus Diterima Sebagai 
Pentafsiran Muktamad Bagi Nas-nas Al-Qur' an 

Ni'mat kewujudan dan penciptaan merupakan 
pokok pangkal segala ni'mat. Jarak di antara wujud 
dan tidak. wujud adalah satu jarak yang tidak dapat 
diukur oleh manusia dengan .mana-mana alat 
pengukur yang diketahui mereka. Seluruh alat 


pengukur yang ada di tangan manusia atau yang 
diketahui akal mereka adalah alat-alat pengukur 
untuk membezakan di antara sesuatu yang ada 
dengan sesuatu yang lain, sedangkan jarak di antara 
wujud dan tidak wujud adalah jarak yang sama sekali 
tidak dapat difahamkan oleh akal manusia, dan kami 
kira makhluk jin pun begitu juga. Mereka hanya hasil 
ciptaan dari ukuran-ukuran Allah mengikut ukuran 
makhluk-makhluk. 

Apabila Aliah membangkitkan ni'mat kewujudan 
dan penciptaan yang dikurniakan kepada jin dan 
manusia, maka bererti la membangkitkan satu ni'mat 
yang melewati batas kefahaman mereka. 

Kemudian Allah S.W.T. menjelaskan tentang bahan- 
bahan yang la ciptakan manusia dan jin dan bahan- 
bahan ini juga dari ciptaan Allah. Tanah liat ialah 
sejenis tanah apabila dikeringkan akan mengeluarkan 
bunyi apabila dipalu. Mungkin penerangan ini 
merupakan satu siri di dalam siri-siri penciptaan 
manusia dari tanah dan mungkin pula penerangan itu 
bermaksud menjelaskan hakikat kesatuan di antara 
bahan kejadian manusia dan bahan kejadian bumi 
dalam anasir-anasir penciptaan. 

"Sains moden telah menegaskan bahawa tubuh 
manusia mengandungi anasir-anasir yang 
terkandung di dalam bumi, iaitu mengandungi 
karbon, oksigen, hidrogen, fosforus, sulfur, 
nitrogen, kalsium, kalium, natrium, klorin, 
magnesium, zat besi, mangan, zat tembaga, iodin, 
flourin, kobalt, zink, silikon dan aluminium. Dan 
semua anasir ini terkandung di dalam tanah. 
Walaupun nisbahnya berbeza di antara seseorang 
dengan seseorang yang lain dan berbeza pada 
manusia dari nisbahnya yang terdapat pada tanah, 
namun jenis-jenis anasir itu adalah sama sahaja." 1 

Tetapi apa yang ditegaskan oleh sains ini tidak harus 
diterima sebagai satu pentafsiran yang pasti bagi nas 
Al-Qur'an, kerana pentafsiran sains ini mungkin tepat 
dengan hakikat yang dimaksudkan nas Al-Qur'an ini, 
dan mungkin pula Al-Qur'an maksudkan satu 
pentafsiran yang lain dari berbagai-bagai pentafsiran 
yang dapat mencapaikan pengertian bahawa manusia 
itu diciptakan dari tanah atau dari tanah liat 

Yang kami ingin menarik perhatian yang berat di 
sini ialah keperluan tidak menentukan maksud nas Al- 
Qur'an semata-mata mengikut pentafsiran dan 
penemuan sains yang diperolehi manusia, kerana 
penemuan itu sentiasa terdedah kepada salah dan 
betul, juga terdedah kepada perubahan dan pindaan 
apabila ilmu pengetahuan manusia semakin meluas 
dan alat-alat bagi pencapaian ilmu pengetahuan itu 
semakin banyak dan sempurna. Setengah-setengah 
pengkaji yang ikhlas bergopoh-gapah cuba 


1 Dipetik dari buku 2)1 oleh Ustaz Abdul Razzaq 

Naufal, m. s. 180. 

menyesuaikan di antara maksud nas-nas Al-Qur'an 
dengan penemuan-penemuan sains sama ada di 
peringkat ujian atau di peringkat andaian dengan niat 
untuk mengemukakan titik-titik mu'jizat yang 
terkandung di dalam Al-Qur'an, sedangkan Al-Qur'an 
itu sendiri merupakan satu mu'jizat sama ada 
penemuan-penemuan sains yang masih bergoyang itu 
sesuai dengan nas-nas Al-Qur'an yang tetap itu atau 
tidak sesuai, kerana nas-nas Al-Qur'an mempunyai 
maksud yang lebih luas dari pentafsiran yang terbatas 
di dalam lingkungan penemuan sains yang sentiasa 
terdedah kepada perubahan dan pindaan, malah 
terdedah kepada salah dan betul dari pokok 
pangkalnya lagi. Apa yang dapat diambil manfa'at 
dari penemuan-penemuan ilmiyah itu dalam 
mentafsirkan nas-nas Ai-Qur'an ialah meluaskan 
pengertiannya dalam kefahaman kita apabila sains 
mengemukakan sesuatu pengertian yang berhubung 
dengan tanda-tanda kekuasaan Allah yang terdapat 
pada diri manusia atau di merata pelusuk alam yang 
diterangkan secara umum oleh nas-nas AI-Qur'an itu 
tanpa membuat kesimpulan yang pasti bahawa apa 
yang ditemui oleh sains itulah maksud nas AI-Qur'an. 
Apa yang dapat dikatakan ialah sekadar menerangkan 
bahawa apa yang ditemui sains itu mungkin 
merupakan sebahagian dari maksud-maksud yang 
disarankan nas-nas Al-Qur'an ini sahaja. 

Penciptaan Makhluk Jin Dari Pucuk Api 

Mengenai penciptaan makhluk jin dari pucuk api itu 
adalah satu persoalan di luar sempadan ilmu 
pengetahuan manusia. Satu-satunya sumbernya yang 
menerangkan penciptaannya ialah Al-Qur'an, iaitu 
satu penerangan yang benar dari Allah, kerana yang 
menciptakan sesuatu itulah yang lebih mengetahui 
tentang apa yang diciptakannya. Pucuk api ialah lidah 
api yang bergerak-gerak mengikut angin. Makhluk jin 
mempunyai daya qudrat untuk hidup di bumi ini 
bersama manusia, tetapi kita tidak tahu bagaimana 
cara jin dan suku-sukunya menjalankan kehidupan 
mereka. Yang menjadi hakikat yang diyakinkan ialah 
makhluk jin ini juga merupakan sasaran yang 
ditujukan kepadanya nas-nas AI-Qur'an sebagaimana 
telah diterangkan di dalam firman Allah: 



"Dan kenangilah ketika Kami hadapkan kepadamu 
serombongan jin mendengar bacaan Al-Qur J an. " 


(Surah al-Ahqaf: 29 ) 

Dan sebagaimana yang diterangkan di dalam Surah 
ar-Rahman ini sendiri. 

Sasaran firman di sini ditujukan kepada jin dan 
manusia untuk mengingatkan kedua-dua makhluk itu 
terhadap ni'mat kewujudan yang dikurniakan kepada 
mereka. Mereka masing-masing diciptakan dari 
bahan-bahan asal yang diciptakan mereka. Dan 
ni'mat kewujudan ini merupakan tapak tegaknya 


seluruh ni'mat-ni'mat Allah yang lain, kerana itu Al- 
Qur'an iringi selepas menyebut ni'mat kewujudan itu 
dengan pertanyaan untuk menegakkan pengakuan: 



"Maka manakah satu dari ni'mat-ni'mat Tuhan kamu yang 
hendak didustakan kamu (wahai manusia dan jin)?"(16) 

Dan sudah tentu tidak mungkin adanya sebarang 
pendustaan terhadap ni'mat-ni'mat yang dapat 
disaksikan dengan jelas itu. 

A ^ ^ 

v 

(Pentafsiran ayat-ayat 17-18] 



Dialah Tuhan dua arah Timur dan Tuhan dua arah 
Barat(17). Maka manakah satu dari ni'mat-ni'mat Tuhan 
kamu yang hendak didustakan kamu (wahai manusia dan 
jin)? "(18) 

Maksud Dua Arah Timur Dan Dua Arah Barat 

Keterangan ayat ini memenuhi hati seseorang 
dengan kesedaran terhadap kewujudan Allah di mana 
sahaja dia tuju, di mana sahaja dia berpaling dan di 
mana sahaja matanya melihat pelusuk-pelusuk alam 
di sekelilingnya. Pada arah matahari terbit dan pada 
arah matahari jatuh di sana terdapat kewujudan Allah 
dan Rububiyah-Nya, qudrat kuasa-Nya, nur-Nya, 
bimbingan-Nya dan hidayat-Nya. 

Dua arah Timur dan dua arah Barat itu mungkin 
dimaksudkan dengan kedua-duanya ialah arah terbit 
matahari dan bulan dan arah terbenamnya matahari 
dan bulan berdasarkan matahari dan bulan itu telah 
disebut sebelumnya dalam kumpulan ni'mat-ni'mat 
Allah. Dan mungkin pula dimaksudkan dengan 
kedua-duanya itu ialah dua arah matahari terbit dan 
dua arah matahari jatuh yang berlainan 
kedudukannya di musim panas dan di musim sejuk. 

Walau bagaimanapun, perhatian utama hendaklah 
diberi kepada bayangan keterangan ayat ini sendiri 
iaitu bayangan menghalakan ke Timur dan ke Barat 
dan merasakan kewujudan Allah di sana, merasakan 
tangan qudrat Ilahi menggerakkan planet-planet dan 
bintang-bintang dan melihat nur-Nya dan Rububiyah- 
Nya di merata pelusuk alam di sana sini, juga 
meni'mati bekalan kefahaman yang diterima oleh hati 
seseorang sebagai hasil dari perhatian dan 
penelitiannya terhadap arah-arah Timur dan arah-arah 
Barat itu dan bekalan kesedaran yang memenuhi hati 
dan rohnya. 

Rububiyah Allah terhadap dua arah Timur dan dua 
arah Barat itu merupakan sebahagian dari ni'mat- 
ni'mat Allah, kerana itu ia iringi dengan sebuah 
pertanyaan biasa dalam surah ini selepas membuat 
penjelasan yang pendek ini iaitu: 

"Maka manakah satu ni'mat dari ni'mat-ni'mat Tuhan kamu 
yang hendak didustakan kamu (wahai manusia dan jin)?"(18) 

Dua arah Timur dan dua arah Barat itu selain 
merupakan bukti-bukti kekuasaan dan kebesaran 
Allah . ia juga merupakan ni'mat Allah yang 
dikurniakan kepada manusia dan jin kerana kedua- 
dua arah itu memberikan kebaikan dan kebajikan 
kepada seluruh penduduk bumi ini, malah terbit dan 
terbenamnya matahari merupakan punca-punca 
kehidupan yang diperlukan mereka dan andainya 
salah satunya atau kedua-duanya mungkir, maka 
punca-punca kehidupan itu akan menjadi lumpuh. 


(Pentafsiran ayat-ayat 19-25) 

Dari penjelajahan ke pelusuk-pelusuk alam yang 
jauh Al-Qur'an kembali pula kepada bumi dan ni'mat 
air. yang terdapat padanya, iaitu air yang telah 
diciptakan. Allah dengan perencanaan yang rapi dari 
aspek jenis-jenis air, pengalirannya dan 
penggunaannya: 



"Diaiah yang telah melepaskan air dua lautan (yang masin 
dan tawar) bertemu(1 9). Di antara kedua-duanya dipisahkan 
satu batas yang tidak dicerobohi kedua-duanya(20). Maka 
manakah satu dari ni'mat-ni'mat Tuhan kamu yang hendak 
didustakan kamu (wahai manusia dan jin)? (21). Dari kedua- 
duanya keluar mutiara dan batu marjan(22). Maka manakah 
satu dari ni'mat-ni'mat Tuhan kamu yang hendak didustakan 
kamu . (wahai manusia dan jin)?(23). Dan Dialah yang 
meniiliki kapai-kapai yang berlari yang diciptakan di iautan 
laksana gunung-ganang(24). Maka manakah satu dari 
ni'mat-ni'mat Tuhan kamu yang hendak didustakan kamu 
(wahai manusia dan jin)? "(25) 

Pertembungan Lautan Air Masin Dan Lautan Air Tawar 

Dua iautan yang diisyaratkan di dalam ayat ini ialah 
lautan air masin dan lautan air tawar. Lautan pertama 
mengandungi laut-laut dan lautan. Lautan yang 
kedua mengandungi sungai-sungai. Allah melepaskan 
kedua-dua lautan ini bertemu tetapi kedua-duanya 


tidak mencerobohi satu sama lain dan tidak 
melampaui batas dan tugas yang telah ditentukan 
kepada masing-masing dan di antara dua lautan itu 
terdapat dinding pemisah dari tabi'at keduanya yang 
diciptakan Allah. 

Pembahagian air sedemikian rupa di bumi ini 
bukanlah berlaku secara kebetulan atau 
sembarangan, malah ia diatur dengan perencanaan 
yang mengkagumkan. Air masin menenggelami kira- 
kira tiga perempat permukaan bumi dan bersambung- 
sambung satu sama lain. Hanya satu perempat sahaja 
dari permukaan bumi yang diambil oleh daratan. 
Kadar air masin yang amat luas ini merupakan satu 
keperluan untuk pembersihan udara, bumi dan 
memeliharanya supaya ia sentiasa layak untuk 
memelihara hayat. 

"Walaupun bumi mengeluarkan gas-gas di 
sepanjang zaman dan kebanyakannya 
mengandungi racun, namun udara tetap bersih 
tanpa kecemaran dan tanpa berubah nisbahnya 
yang imbang yang diperlukan oleh kehidupan 
manusia. Roda agung yang mengawal imbangan 
itu itulah kawasan air lautan-Iautan yang luas itu." 2 

Dari kawasan air yang luas ini tercetus wap-wap di 
bawah kepanasan cahaya matahari. Dan wap-wap 
inilah yang kembali semula ke bumi dalam bentuk 
guguran air hujan yang menjadikan kumpulan- 
kumpulan air tawar dalam berbagai-bagai bentuk dan 
rupa, . dan kumpuian air tawar yang besar ialah 
sungai-sungai. Keadaan imbang yang wujud di antara 
keluasan lautan dan kepanasan matahari, kedinginan 
lapisan-lapisan udara tinggi dan faktor-faktor 
astronomika! yang lain itulah yang mencetuskan air 
hujan yang membentuk kumpulan air tawar yang 
menjadi asas kehidupan tumbuh-tumbuhan, haiwan 
dan manusia. 

Semua air sungai - lebih kurang - mencurah ke 
dalam laut-laut belaka. Sungai-sungailah yang 
memindahkan ke laut garam-garam bumi tanpa 
mengubahkan tabi'at laut dan tanpa 
mencerobohinya. Paras permukaan sungai-sungai 
biasanya lebih tinggi dari permukaan laut-laut, kerana 
itu laut tidak dapat mencerobohi sungai-sungai yang 
mengalirkan air ke dalamnya dan tidak dapat 
memenuhi sungai-sungai dengan airnya yang masin 
hingga mengubahkan tugas dan tabi'at sungai. Di 
antara. air sungai dan air laut sentiasa dipagari dinding 
dari ciptaan Allah. Dinding inilah yang membuat 
kedua-duanya tidak mencerobohi satu sama lain. 

Oleh itu tidaklah hairan mengapa Al-Qur'an 
menyebut dua lautan dan dinding yang memisahkan 


2 Dari buku "Man Does Not Stand Alone" karangan A Cressy 
Morrison (1944), terjemahan Muhammad Salih al-Falaki 

bertajuk p-UI (Sains Menyeru Kepada Keimanan ). 

di antara keduanya dalam kumpulan ni'mat-ni'mat 
Allah: 



"Maka manakah satu ni'mat dari ni'mat-ni'mat Tuhan kamu 
yang hendak didustakan kamu (wahai manusia dan jin)? "(18) 

Kemudian Al-Qur'an menyebut setengah ni'mat- 
ni'mat Allah di dalam dua lautan itu, iaitu ni'mat- 
ni'mat yang dekat dalam kehidupan mereka: 



"Dari kedua-duanya keluar mutiara dan batu marjan(22). 
Maka manakah satu dari ni'mat dari ni'mat-ni'mat Tuhan 
kamu yang hendak didustakan kamu (wahai manusia dan 
jin)? "(23) 

Kehidupan Haiwan , Mutiara Dan Haiwan Batu Karang 

* 

"Mutiara pada asalnya ialah haiwan dan mungkin 
mutiaralah yang merupakan kejadian yang paling 
aneh di dalam lautan. Ia hidup di dasar lautan 
dalam gewang yang terjadi dari bahan-bahan kapur 
untuk melindunginya dari bahaya-bahaya. Haiwan 
mutiara ini berbeza dari makhluk-makhluk hidup 
yang lain dalam struktur kejadiannya dan cara 
hidupnya. Ia mempunyai sebuah jaring atau jala 
yang seni seperti jala nelayan-nelayan yang aneh 
jalinannya. Jala ini bekerja sebagai penapis yang 
membenarkan kemasukan air, udara, dan makanan 
ke dalam perutnya dan menahan kemasukan pasir- 
pasir, anak-anak batu dan sebagainya. Di bawah 
jala itu terdapat mulut-mulut haiwan. Setiap mulut 
mengandungi empat bibir. Apabila sebiji pasir atau 
sebutir anak batu atau seekor haiwan yang 
mendatangkan mudarat masuk secara kekerasan ke 
dalam gewang-gewang, maka haiwan mutiara itu 
akan mengeluarkan sejenis bahan yang bergetah, 
lalu menutupinya. Kemudian ia akan membeku 
menjadi mutiara. Mengikut ukuran benda yang 
sampai ke dalam gewang itulah berbeza-bezanya 
ukuran mutiara itu." 3 

"Batu karang atau marjan merupakan salah satu 
makhluk Allah yang aneh, la hidup di dasar lautan 
sedalam kira-kira di antara lima meter dan tiga 
ratus meter, la melekatkan dirinya di bahagian 
bawahnya dengan batu atau rumput laut. Lubang 
mulutnya yang terletak di bahagian tertinggi dari 
tubuhnya di keliling oleh sebilangan rambu-rambu 
yang digunakan untuk mendapatkan makanannya. 
Apabila mangsanya tersentuh dengan rambu- 
rambu ini - kebanyakan terdiri dari hidupan- 
hidupan yang seni seperti kutu-kutu air - maka 
dengan serta merta ia menjadi lumpuh dan melekat 
pada rambu-rambu itu, dan rambu-rambu itu pun 
akan menguncup dan membongkok ke arah mulut, 
di mana mangsa itu akan masuk ke dalam melalui 


satu saluran sempit yang serupa dengan 
kerongkong manusia. 

"Haiwan batu karang ini berkembang biak 
dengan keluarnya sel-sel kelamin yang mengahwini 
telur-telur dan melahirkan anak-anak, yang 
kemudian mencari perlindungan dengan 
melekatkan dirinya pada batu-batu atau rumput- 
rumput laut. Di sana ia hidup sendirian seperti 
haiwan tulen. 

"Di antara bukti-bukti qudrat Allah ialah haiwan- 
haiwan batu karang ini membiak dengan suatu cara 
yang lain iaitu mengeluarkan butang-butang, 
kemudian butang-butang itu bersatu 
membentukkan pokok marjan yang mempunyai 
batang-batang yang tebal dan kemudian 
menghalus pada cabang-cabangnya sehingga 
sampai sehalus-halusnya pada hujung-hujung 
cabang itu. Tinggi pokok marjan ini sampai kepada 
tiga puluh sentimeter. Pulau-pulau batu marjan 
yang hidup ini mempunyai aneka warna yang dapat 
kita lihat di dalam lautan, iaitu kuning oren, merah 
jambu, biru zamrud atau kelabu pucat 

"Marjan merah ialah paksi yang pejal selepas 
hilangnya segala bahagian yang hidup dari haiwan 
marjan itu.. Rangka-rangka batu marjan membentuk 
koloni-koloni yang luas. Di antaranya ialah koloni 
batu marjan yang besar yang terdapat di Timur Laut 
Australia. Panjang rangkaian batu marjan ini ialah 
seribu tiga ratus lima puluh batu dan lebarnya lima 
puluh batu, la terdiri dari batu-batu marjan yang 

^ • uA ” ^ 

seni. 

Dari mutiara dan batu marjan ini dijadikan 
perhiasan-perhiasan yang mahal. Allah membangkit- 
kan kedua-duanya sebagai ni'mat-ni'mat yang 
dikurniakan kepada para hamba-Nya, kemudian la 
.iringkannya dengan pertanyaan: 



"Maka manakah satu ni'mat dari ni'mat-ni'mat Tuhan kamu 
yang hendak didustakan kamu (wahai manusia dan jin)?"(25) 

Kemudian Al-Qur'an beralih pula kepada kapal- 
kapal besar yang berlari di lautan seolah-olah gunung- 
ganang yang tersergam: 



"Dan Dialah yang memiliki kapal-kapal yang berlari yang 
diciptakan di lautan laksana gunung-ganang. "(24) 

Ni'mat-ni'mat Di Lautan 

Al-Qur'an menjadikan kapal-kapal yang besar itu 
sebagai kepunyaan Allah S.W.T. kerana ia bergerak 
dengan qudrat Allah. Tiada yang memeliharanya di 
dalam lautan yang bergelombang itu melainkan 
pemeliharaan dari Allah, dan tiada yang 
memantapkannya di permukaan air taut yang 
bergelora melainkan pemantapan dari Allah, itulah 
ertinya kapal-kapal itu kepunyaan Allah S.W.T. Sejak 


3 Dari buku M m. s. 105. 


4 Sumber yang sama m.s. 106-1 07. 

dahulu hingga sekarang kapal-kapal itu merupakan 
sebesar-besar ni'mat Allah yang dikurniakan kepada 
para hamba-Nya. Kapal itu memudahkan punca- 
punca kehidupan, perpindahan, kemakmuran dan 
pencarian rezeki yang wajar dikenang. Ni'mat itu 
begitu besar dan jelas sehingga sukar dibohongi dan 
diingkari: 



"Maka manakah satu ni'mat dari ni'mat-ni'mat Tuhan kamu 
yang hendak didustakan kamu (wahai manusia dan jin)? "(25) 

‘X* «j L« 

Jfy ^ ^ ^ 

(Pentafsiran ayat-ayat 26-28) 

Kini berakhirlah pameran makhluk-makhluk di 
permukaan alam buana yang dapat dilihat, 
tergolonglah lembaran makhluk-makhluk yang fana, 
lenyaplah lembaga seluruh makhluk dan kosonglah 
seluruh ruang dari setiap makhluk yang hidup, dan 
yang wujud hanya zat Aliah yang kekal. Dialah sahaja 
yang bersifat kekal dan Maha Mulia. Dan di sa'at 
memandang kefanaan ini, tertanamlah di dalam hati 
kita hakikat kekal yang sebenar: 



"Segala yang ada di atas bumi ini akan binasa(26). Dan yang 
kekal hanya zat Tuhanmu yang mempunyai kebesaran dan 
kemuliaan(27). Maka manakah satu dari ni'mat-ni'mat 
Tuhan kamu yang hendak didustakan kamu (wahai manusia 
dan jin)?(28). 

Hakikat Keabadian Allah 

Dalam bayangan ayat ini seluruh nafas mendiam, 
seluruh suara merendah dan seluruh anggota tenang. 
Kefanaan merangkumi seluruh yang bernyawa, 
merangkumi segala harakat dan meliputi seluruh 
pelosok langit dan bumi, kebesaran zat Allah Yang 
Maha Mulia menerangi seluruh jiwa dan anggota, 
seluruh zaman dan ruang. Dan seluruh alam buana 
diselubungi kebesaran dan keagungan Allah. 

Pengungkapan manusia tidak mampu 
menggambarkan keadaan itu. la tidak mampu 
menambahkan sesuatu kepada ungkapan Al-Qur an 
itu, iaitu ungkapan yang mencurahkan ketenteraman 
yang penuh khusyu', rasa kehebatan yang melimpah- 
limpah dan sunyi sepi yang menakutkan, la 
melukiskan pemandangan kefanaan yang kosong, 
kebungkaman maut yang tidak bergerak di alam 
buana yang dahulunya penuh dengan harakat dan 
hayat. Dan dalam waktu yang sama ia melukiskan 
hakikat kekal yang berterusan dan menerapkannya ke 
dalam hati manusia, yang tidak pernah mengetahui 
dalam pengalaman-pengalaman hidupnya, gambaran 


kekal yang berterusan itu, tetapi ia memahaminya 
dengan mendalam dalam ungkapan ayat yang aneh 
itu. 

Kemudian ungkapan ayat yang membawa kesan 
yang mendalam itu diiringi pula dengan pertanyaan 
yang sama, iaitu pertanyaan yang mengirakan hakikat 
kefanaan segala penghuni bumi dan kekekalan zat 
Allah Yang Maha Mulia sahaja itu sebagai suatu 
ni'mat yang dikemukakan kepada jin dan manusia 
dalam pameran ni'mat-ni'mat kurniaan Allah: 



"Maka manakah satu ni'mat dari ni'mat-ni'mat Tuhan kamu 
yang hendak didustakan kamu (wahai manusia dan jin)? (25) 

Hakikat kekekalan Allah itu bukanlah merupakan 
satu ni'mat malah merupakan asas seluruh ni'mat, 
kerana dari hakikat wujud Allah yang kekal itulah 
lahirnya seluruh makhluk ini, undang-undangnya, 
peraturannya dan ciri-cirinya di samping tetapnya 
undang-undang, nilai-nilai, kesudahan dan 
balasannya. Allah Yang Maha Hidup dan Maha Kekal 
itulah yang menciptakan sesuatu itu dengan 
indahnya. Dialah juga yang menjaga dan memelihara, 
menghisab dan memberi balasan. Dialah yang melihat 
dari ufuk baqa' ke atas halaman fana. Jadi, dari 
hakikat baqa' munculnya segala ni'mat Alam tidak 
wujud dan berjalan dengan baik melainkan ada di 
belakangnya hakikat ini iaitu hakikat baqa' di sebalik 
fana. 


^ 4l» 

♦J* -*r •T* ’V 

(Pentafsiran ayat-ayat 29-30) 

Dari hakikat baqa' yang kekal di sebalik makhluk 
yang fana itu tercetus pula satu hakikat yang lain, 
iaitu seluruh makhluk yang fana dalam semua 
kegiatan hidupnya hanya bertawajjuh kepada Allah 
Yang Maha Esa, yang diperlukan oleh sekalian 
makhluk yang mahu hidup dan mahu kekal: 



"Segala yang ada di langit dan di bumi sentiasa memohon 
kepada-Nya, dan pada setiap hari Dia berada dalam urusan 
(mencipta dan mentadbir)(29). Maka manakah satu dari 
ni'mat-ni'mat Tuhan kamu yang hendak didustakan kamu 
(wahai manusia danjin)?"(30) 

Allah Sebagai Sasaran Permohonan Makhluk 

Allah itulah yang dipohonkan pertolongannya oleh 
penghuni langit dan bumi. Dialah sasaran 
permohonan makhluk sedangkan yang lain dari Allah 
tidak dipohon kerana ia fana tidak kekal. Seluruh 
makhluk memohon kepada Allah dan Dialah yang 
memperkenankan permohonan itu. Dan orang yang 
memohon kepada-Nya sahaja yang tidak akan 
kecewa. Tiada seorang pun yang memohon kepada 

yang lain dari Allah melainkan apabila sesat dia 
mencari tempat permohonan, tempat harapan dan 
tempat pengabulan do'a. Apakah yang dimiliki 
makhluk yang fana untuk makhluk yang sama fana? 
Dan apakah yang dimiliki makhluk yang berkeperluan 
untuk makhluk yang sama berkeperluan? 

Allah S.W.T. setiap hari berada dalam urusan. 
Seluruh alam buana yang tidak diketahui garis-garis 
perbatasannya itu adalah semuanya bergantung 
kepada taqdir-Nya dan bergantung kepada kehendak 
iradat-Nya. Dialah yang mengurus dan 
mentadbirkannya. Pengurusan dan pentadbiran itu 
merangkumi seluruh aiam buana secara umum dan 
setiap individunya masing-masing secara khusus. Ia 
merangkumi setiap anggota, setiap sel dan setiap 
zarrah. Dialah yang memberi bentuk rupa yang sesuai 
kepada segala makhluk-Nya dan memberikan tugas- 
tugas tertentu kepadanya, kemudian Dialah yang 
memperhatikan makhluk itu menjalankan tugas- 
tugasnya. 


kepada jin dan manusia, dan bermulalah satu 
bahagian baru yang mengandungi ancaman dan yang 
ngeri dan menakutkan sebagai persediaan untuk 
menjelaskan keadaan hari Qiamat yang amat dahsyat 
kepada manusia dan jin selepas itu: 



Tadbir Ilahi inilah yang mengikuti setiap tumbuhan 
yang tumbuh, setiap daun yang gugur, setiap bijian 
yang tersembunyi dalam perut bumi yang gelap, 
setiap yang kering dan setiap yang basah. Ia 
mengikuti ikan-ikan di lautan-Iautannya masing- 
masing, mengikuti ulat-ulat di dalam lubang- 
lubangnya, serangga-serangga dan binatang-binatang 
buas di tempat bersembunyiannya, burung-burung 
dalam sarangnya, ia mengikuti setiap telur dan setiap 
anak, setiap sayap, setiap bulu dan setiap sel di dalam 
tubuh yang hidup. 

Allah yang menjalankan pentadbiran itu tidak 
pernah dilekakan sesuatu urusan terhadap suatu 
urusan yang lain, dan tiada suatu pun yang luput dari 
ilmu-Nya sama ada yang zahir atau yang tersembunyi. 

Demikianlah juga Allah mentadbirkan urusan 
hamba-hamba-Nya di bumi dari manusia dan jin, dan 
kerana itulah ia kemukakan ni'mat ini kepada mereka 
untuk catatan dan pengakuan: 

"Maka manakah satu ni'mat dari ni'mat-ni'mat Tuhan kamu 



"Kami akan tumpukan perhatian Kami sepenuhnya kepada 
kamu, wahai manusia dan jin(31). Maka manakah satu dari 
ni'mat-ni'mat Tuhan kamu yang hendak didustakan kamu 
(wahai manusia dan jin)? 02). Wahai sekaiian jin dan 
manusia ! Jika kamu berkuasa menembusi keluar dari 
kawasan-kawasan langit dan bumi, maka cubaiah kamu 
menembusi, keluar darinya. Kamu tidak akan dapat 
• menembusi keluar melainkan dengan kekuatan-Nya(33). 
Maka manakah satu dari ni'mat-ni'mat Tuhan kamu yang 
hendak didustakan kamu (wahai manusia dan jin)? (34). Akan 
dilepaskan ke atas kamu pucuk-pucuk api dan leburan 
tembaga dan kerana itu kamu tidak akan dapat 
menyelamatkan diri(35). Maka manakah satu dari ni'mat- 
ni'mat Tuhan kamu yang hendak didustakan kamu (wahai 
manusia dan jin)? "(36) 


d) 




"Kami akan tumpukan perhatian Kami sepenuhnya kepada 
kamu ; wahai man usia dan jin. "(3 1) 


yang hendak didustakan kamu (wahai manusia dan jin)?"(30) 

* * * * * * 


Makhluk-Jin Dan Manusia Dalam Pengawasan Allah 

Yang Amat Teliti 


(Pentafsiran ayat-ayat 31 - 36 ) 

Setelah menjelaskan hakikat yang ada di sebalik 
hakikat fana, juga hakikat tawajjuh seluruh makhluk 
kepada Aliah Yang Maha Tunggal dan Maha Kekal 
yang tercetus dari hakikat ini, dan setelah 
menjelaskan hubungan kehendak iradat Allah dengan 
urusan-urusan seluruh makhluk iaitu urusan-urusan 
taqdir dan tadbir-Nya yang lahir dari limpah kurnia- 
Nya kepada para hamba-Nya. setelah menjelaskan 
hakikat yang menyeluruh ini di samping menjelaskan 
hakikat-hakikat yang lain yang tercetus darinya, maka 
tamatlah pertunjukan alam buana dan tamatlah 
penerangan mengemukakan ni'mat-ni'mat Allah 


Alangkah ngerinya pernyataan yang 
menggoncangkan hati ini, iaitu satu pernyataan yang 
menggegarkan manusia dan jin, gunung-ganang, 
bintang-bintang dan planet-planet, kerana Allah 
S.W.T. Yang Maha Perkasa, Maha Kuasa, Maha 
Gagah, Maha Besar dan Maha Tinggi kini 
menumpukan perhatian-Nya dengan penuh ancaman 
untuk menghisabkan dua makhluk jin dan manusia 
yang kerdil dan lemah ini. la merupakan satu perkara 
yang amat dahsyat di luar segala kefahaman dan daya 
ketahanan manusia. 

Allah S.W.T. bukannya begitu sibuk hingga perlu 
memberi penumpuan-Nya yang sebegitu rupa, malah 
ungkapan ini ditujukan untuk mendekatkan kepada 

kefahaman manusia dan untuk mengemukakan 
ancaman dalam bentuk yang menakutkan. Seluruh 
alam buana ini adalah tercipta dengan satu kalimah 
liahi (jadilah), maka ia pun muncul ke alam 

al-wujud. Pemusnahan dan penghancuran alam ini 
juga tidak memerlukan sesuatu melainkan hanya 
sepatah kata dalam sekelip mata sahaja. Bagaimana 
pula halnya dengan manusia dan jin? Allah telah 
menumpukan seluruh perhatian-Nya kepada kedua 
makhluk itu untuk mengaturkan balasan terhadap 
mereka. 

Dalam bayangan amaran yang ngeri itu, Al-Qur'an 
bertanya jin dan manusia: 



"Maka manakah satu ni'mat dari ni'mat-ni'mat Tuhan kamu 
yang hendak didustakan kamu (wahai manusia dan jin)?"(30) 

Kemudian Al-Qur'an terus mencabar jin dan 
manusia supaya cuba menembusi keluar dari 
kawasan-kawasan langit dan bumi: 


Jin Dan Manusia Dicabar Keluar Dari Langit Dan Bumi 



4 

"Wahai sekalian jin dan manusia! Jika kamu berkuasa 
menembusi keluar dari kawasan-kawasan langit dan bumi, 
maka cubalah kamu menembusi keluar darinya. Kamu tidak 
akan dapat menembusi keluar melainkan dengan kekuatan - 
Nya(33). Maka manakah satu dari ni'mat-ni'mat Tuhan kamu 
yang hendak didustakan kamu (wahai manusia dan jin)?"(34) 

Bagaimana mereka hendak menembusi keluar dan 
di mana? Dan dengan kekuatan apa? Sedangkan 
yang dapat menggunakan kekuatan itu ialah yang 
mempunyai kekuatan itu sendiri. Dan se.kali lagi Al- 
Qur'an bertanya: 



"Maka manakah satu dari ni'mat-ni'mat Tuhan kamu yang 
hendak didustakan kamu (wahai manusia dan jin)? "(34) 

Masih adakah pada diri mereka sesuatu yang dapat 
dibohongi atau hendak dibohongi mereka melalui 
percakapan dan penjelasan? 

Tetapi serangan yang menghancur-leburkan itu 
diteruskan sehingga akhir, dan amaran yang ngeri 
terus memburu mereka, dan kesudahan yang berakhir 
dengan kebinasaan itu tetap menunggu mereka: 




"Akan dilepaskan ke atas kamu pucuk-pucuk api dan 
leburan tembaga dan kerana itu kamu tidak akan dapat 
menyelamatkan diri(35). Maka manakah satu dari ni'mat- 
ni'mat Tuhan kamu yang hendak didustakan kamu (wahai 
manusia dan jin)? "(36) 

Itulah satu gambaran kedahsyatan di luar kebiasaan 
manusia dan seluruh makhluk yang lain, juga di luar 
kefahaman manusia dan seluruh makhluk yang lain, la 
adalah satu gambaran yang unik. Di dalam AI-Qur / an 
terdapat beberapa ungkapan yang mirip dengan 
ungkapan ini tetapi tidak serupa dengannya seperti 
firman Allah Ta'ala: 



"Biarkanlah aku sahaja yang bertindak terhadap pendusta- 
pendusta yang mempunyai kemewahan itu. " 

(Surah AHMuzammil: 11) 


Dan firman-Nya: 



"Biarkanlah Aku sahaja yang bertindak terhadap mereka 
yang Aku ciptakannya dengan sendirian. " 


(Surah al-Muddaththir: 11) 


Tetapi firman Allah: 



"Kami akan tumpukan perhatian Kami sepenuhnya kepada 
kamu , wahai manusia dan jin"(31) 

tetap merupakan satu ungkapan yang lebih keras, 
lebih kuat, lebih menakut dan lebih dahysat. 

^ 


(Pentafsiran ayat-ayat 37 - 40) 


Dari sini hingga ke akhir surah dimulakan dengan 
pemandangan-pemandangan hari Akhirat, iaitu 
pemandangan perubahan alam buana pada hari 
Qiamat dan ekoran-ekoran selanjutnya dari 
pemandangan hisab, pemandangan 'azab, dan 
balasan yang baik. 


Pemandangan-pemandangan itu dimulai dengan 
sebuah pemandangan alam yang sesuai dengan 
permulaan-permulaan surah: 






"Dan apabila langit terbelah ia menjadi merah mawar yang 
berkilat seperti minyak. "(37) 


Kumpulan ayat-ayat yang menerangkan keadaan 
alam buana pada hari Qiamat itu menunjukkan 
bahawa kemusnahan yang menyeluruh berlaku pada 
semua bintang dan planet setelah terlepas dari ikatan 
undang-undang dan peraturan yang 

mengendalikannya sekarang ini, iaitu undang-undang 
dan peraturan yang mengaturkan peredaran dan 
pergerakannya. Di antara ayat-ayat itu ialah: 



"Apabila bumi digoncangkan dengan sekuat goncangan dan 
gunung-ganang dileburkan dengan selebur-lebur-nya, maka 
ia jadi debu-debu yang berterbangan." 


(Surah al-Waqi'ah: 4-6) 



"Apabila matahari digulung dan dipadamkan cahayanya(l). 
Dan apabila bintang-bintang gugur bertaburan(2). Dan 
apabila gunung-ganang dihancurleburkan(3). Dan apabila 
unta-unta bunting (yang disayangi) itu dibiarkan(4). Dan 
apabila binatang-binatang liar dikumpulkan(5). Dan apabila 
lautan-lautan dinyalakan(6)." 


r 

(Surah at-Takwir: 1-6) 



"Apabila langit terbelah(l). Dan apabila bintang gugur 
bertaburan(2). Apabila lautan-lautan dipecahkan(3)." 




(Surah al-Infitar: 1-3) 



"Dan apabila langit terbelah ia menjadi merah mawar yang 
berkilat seperti minyak(37). Maka manakah satu dari ni'mat- 
ni'mat Tuhan kamu yang hendak didustakan kamu (wahai 
manusia dan jin)? "(38) 


Di waktu itu tiada lagi pendustaan dan keingkaran: 



" Maka pada hari itu tiada seorang pun ditanya tentang 
dosanya sama ada manusia dan jin(39). Maka manakah satu 
dari ni'mat-ni'mat Tuhan kamu yang hendak didustakan 
kamu (wahai manusia dan jin)? "(40) 

Pemandangan-pemandangan Alam Buana 
Pada Hari Qiamat 

inilah satu situasi dari berbagai-bagai situasi yang 
berlaku pada hari itu. Di antaranya terdapat situasi di 
mana hamba-hamba itu ditanya kesalahannya, dan 
ada pula situasi-situasi di mana hamba-hamba tidak 
ditanya apa-apa, dan ada situasi-situasi di mana 
hamba-hamba itu mempertahankan dirinya, dan ada 
pula yang meletakkan tanggungjawab kesalahannya 
di atas bahu sekutu-sekutunya, dan ada pula situasi- 
situasi di mana mereka tidak dibenarkan bercakap 
sepatah pun dan juga tidak dibenarkan bertengkar 
atau berbantah. Hari itu adalah satu hari yang 
panjang dan setiap situasinya amat dahsyat. 

Di sana ada situasi-situasi di mana seorang manusia 
dan jin tidak ditanya tentang dosa dan kesalahannya, 
iaitu ketika sifat dan amalannya itu telah diketahui 
begitu jelas dan ketika tanda-tanda kecelakaan itu 
kelihatan hitam pada wajah-wajah mereka dan tanda 
keselamatan kelihatan putih berseri pada air muka 
mereka. Dalam situasi ini tiada lagi pendustaan dan 
keingkaran: 



"Maka manakah satu dari ni'mat-ni'mat Tuhan kamu yang 
hendak didustakan kamu (wahai manusia dan jin)? "(40) 


A 9* ) s'* A 

"Apabila langit pecah terbelah(l). Dan mematuhi perintah 
Tuhannya dan memang kewajipannya mematuhi perintah(2). 
Dan apabila bumi ditarik luas(3). Dan meiuahkan keluar isi 
kandungannya dan menjadi kosong(4 ). Dan mematuhi 
perintah Tuhannya dan memang kewajipan-nya mematuhi 
perintah(S)." 


(Surah ai-lnsyiqaq: 1-5) 


Ayat-ayat ini dan lain-lainnya menunjukkan kepada 
peristiwa kebinasaan yang besar yang akan berlaku di 
seluruh alam buana dan tiada siapa yang mengetahui 
hakikatnya meiainkan Allah. 







* jfc * jjC * * 


(Pentafsiran ayat-ayat 41 - 45) 



"Orang-orang yang berdosa dikenal dengan tanda-tanda 
mereka , lalu dirangkul dengan dipegang ubun-ubun dan 
kaki-kaki mereka(41). Maka manakah satu dari ni'mat-ni'mat 
Tuhan kamu yang hendak didustakan kamu (wahai manusia 
dan jin)? "(42) 

Ini adalah satu pemandangan yang amat dahsyat 
dan hina, di mana kaki-kaki orang-orang yang 
berdosa dirangkul kepada dahi-dahi mereka dan 

dicampakkan dengan keadaan ini di dalam api 
Neraka. Dan di waktu ini adakah lagi pendustaan dan 
keingkaran? 

Sewaktu pemandangan ini ditayang dan sewaktu 
pemandangan kaki-kaki dirangkul kepada dahi-dahi 
dan dicampakkan ke dalam Neraka itu sedang 
berlangsung, tiba-tiba Al-Qur'an mengalih pandangan 
supaya menyaksikan pemandangan ini seolah-olah 
mereka melihat sendiri dengan mata kepala ketika 
membaca surah ini. la berfirman kepada mereka: 



"Inilah Neraka Jahannam yang didustakannya oleh orang- 
orang yang berdosa (43). Mereka berkeliling di antara Neraka 
Jahannam dan air mendidih yang amat panas(44). Maka 
manakah satu dari ni'mat-ni'mat Tuhan kamu yang hendak 
didustakan kamu (wahai manusia dan jin)? "(45) 

Maksudnya inilah Neraka terbentang di hadapan 
mata kamu. 



"Mereka berkeliling di antara Neraka Jahannam dan air 
mendidih yang amat panas. "(44) 

Air yang mendidih ini terlalu panas, la merupakan 
seolah-olah makanan yang masak di atas api. Mereka 
berulang-alik di antara Neraka dan air panas yang 
mendidih. Lihatlah mereka kini sedang berkeliling: 



"Maka manakah satu dari ni'mat-ni'mat Tuhan kamu yang 
hendak didustakan kamu (wahai manusia dan jin)?"(45) 

Inilah tebing 'azab Neraka yang amat menyeksakan, 
dan sekarang marilah kita ke tebing Syurga yang 
penuh ni'mat dan penghormatan: 

(Pentafsiran ayat-ayat 46 - 78) 
Syurga-syurga Yang Disediakan Kepada Para Muttaqin 



"Dan balasan untuk orang yang takutkan maqam Tuhannya 
ialah dua buah Syurga. "(46) 

Bagi pertama kali di dalam surah-surah Al-Qur'an, 
yang dilalui kita, disebut dua Syurga. Pendapat yang 
lebih nyata ialah kedua-dua Syurga itu berada di 
dalam Syurga besar yang diketahui umum itu juga, 
tetapi kedua-duanya disebut khusus di sini mungkin 
kerana martabatnya yang tinggi. Di dalam Surah al- 
Waqi'ah akan disebut bahawa penghuni-penghuni 
Syurga itu terdiri dari dua golongan yang terbesar 
iaitu golongan as-Sabiqun Al-Muqarrabun 5 (golongan 




pelopor yang hampir dengan Allah) dan Ashabul- 
Yamin (golongan kanan). Tiap-tiap golongan ini 
mempunyai ni'mat Syurga masing-masing. Di dalam 
ayat ini kita perhatikan bahawa kedua-dua Syurga itu 
diperuntukkan kepada orang-orang yang mempunyai 
martabat yang tinggi, iaitu mungkin golongan as- 
Sabiqun Al-Muqarrabun yang tersebut di dalam Surah 
aI-Waqi'ah ini. Kemudian kita lihat pula dua lagi 
Syurga yang lain selain dari dua Syurga ini. Dan kita 
perhatikan bahawa kedua-dua Syurga ini 
diperuntukkan kepada golongan bukan di bawah 
golongan as-Sabiqun a!-Muqarrabun, iaitu mungkin 
golongan Ashabul-Yamin. Walau bagaimanapun 
marilah kita lihat kedua-dua Syurga itu dan hidup di 
dalamnya untuk sejenak waktu: 



"(Dua Syurga) itu mempunyai dahan-dahan yang 
rimbun. "(48) 

Maksudnya, ialah dahan-dahanan kecil yang amat 
subur. 



"Di dua Syurga itu terdapat dua matairyang mengalir."(50) 

Maksudnya, airnya cukup banyak, mudah dan 
selesa. 

(J) 

"Di dua Syurga itu setiap buah-buahan adalah 
berpasangan. "(52) 

Maksudnya, buah-buahannya terdiri dari berbagai- 
bagai jenis dan didapati dengan banyak dan mewah. 


Bagaimana pula keadaan penghuni-penghuni 
Syurga itu? Kita melihat mereka: 



"Mereka berehat di atas hamparan-hamparan , yang 
bahagian dalamnya diperbuat dari sutera yang tebal dan 
buah-buahan dua Syurga itu dapat dipetik dari dekat. "(54) 


Jika bahagian dalam hamparan itu diperbuat dari 
sutera yang tebal, maka bagaimana pula bahagian 
luarnya? Maksud dari buah-buahan Syurga itu dapat 
dipetik dari dekat ialah ia dapat dipetik dengan 
mudah tanpa susah payah. 

Tetapi semuanya itu bukanlah keseluruhan ni'mat 
kemewahan yang terdapat di dalam dua Syurga ini, 
malah di sana ada lagi ni'mat-ni'mat yang 
mengembirakan: 

Di dalamnya terdapat bidadari-bidadari yang mata mereka 
tertumpu kepada mereka sahaja , yang tidak pernah disentuh 
sebelum mereka oleh manusia dan jin. "(56) 

Maksudnya, bidadari-bidadari itu mempunyai 
perasaan pandangan yang suci, mereka tidak 
memandang seiain dari pemilik-pemilik mereka dan 
mereka terpelihara tidak pernah disentuh oleh 
manusia dan jin. Mereka kelihatan cantik berseri-seri. 



"Bidadari-bidadari itu seolah-olah permata yakut dan batu 
marjan. "(58) 


Itulah balasan orang yang takutkan maqam 
Tuhannya dan beribadat kepada-Nya seolah-olah dia 
melihatnya dan kerana itu ia sampai kepada martabat 
ihsan yang telah diterangkan oleh Rasulullah s.a.w. 
dan mereka memperolehi balasan martabat ihsan dari 
kurnia Allah Yang Maha Pengasih: 



"Tiada balasan amalan ihsan melainkan martabat ihsan. "(60) 

Pada setiap pemberian ni'mat diiringi dengan 
pertanyaannya: 



Maka manakah satu dari ni'mat-ni'mat Tuhan kamu yang 
hendak didustakan kamu (wahai manusia dan jin)?"(30) 

Sekarang marilah kita melihat golongan yang lain 
pula yang menjadi penghuni dua Syurga yang lain itu: 

"Dan selain dua Syurga itu terdapat dua Syurga lagi." (62) 

Sifat-sifat keduanya kurang dari dua Syurga yang 
telah lepas: 




"Daun-daun keduanya kelihatan hijau tua "(64) 

laitu warna hijau kehitaman, kerana di sana 
terdapat rumput-rumput. 

"Di dua Syurga itu terdapat dua matairyang memancut. "(66) 
laitu tidak mengalir deras. 

"Di kedua Syurga itu terdapat buah-buahan , kurma dan 
delima. "(68) 





Sedangkan dalam dua Syurga yang lepas terdapat 
buah-buahan yang berpasangan. ^ 


€ * * 

"Di dalam Syurga itu terdapat bidadari-bidadari yanq cantik 
jelita. "(70) 





Kata-kata (cantik jelita) dibaca ‘<j dengan 

baris mati atau baris tasydid sebagai kata sifat, 
kemudian diterangkan lebih lanjut dalam ayat berikut: 



"Bidadari-bidadari yang putih melepak , bermata luas dan 
jelita dan dipingit di dalam khemah-khemah mutiara."(72) 

Kata-kata khemah itu memberi bayangan 
kehidupan orang-orang Badwi, iaitu ni'mat kehidupan 
seseorang Badwi atau ia menggambarkan kehendak- 
kehendak yang diidami orang Badwi. Bidadari di 
dalam Syurga-syurga ini dipingit di dalam khemah- 
khemah, sedangkan bidadari-bidadari di dalam dua 
buah Syurga yang telah lalu adalah mempunyai 
pandangan yang suci, tetapi bidadari di dalam Syurga- 
syurga ini sama dengan bidadari dalam Syurga-syurga 
yang telah lalu sama-sama terpelihara tidak pernah 
disentuh manusia dan jin. 


Kita lihat penghuni-penghuni Syurga ini juga begitu 
senang-Ienang. 



"Mereka berehat di atas bantal-bantal hijau dan permaidani 
'abgari yang can tik. "(76) 


Maksudnya, permaidani yang cantik itu seolah-olah 
dibuat di Wadi 'Abqar (A-&). Ungkapan ini untuk 
memperdekatkan kepada fahaman orang-orang Arab. 
Mereka biasanya menghubungkan sesuatu yang baik 
dan menarik itu kepada 'Abqar iaitu wadi jin. 
Hamparan-hamparan yang merehat di dalam Syurga- 
syurga yang lalu ialah hamparan-hamparan yang 
bahagian dalamnya diperbuat dari sutera yang tebal 
dan buah-buahannya dapat dipetik dari dekat. 
Jelaslah bahawa kedua-duanya mempunyai martabat 
yang berlainan. 

Di sini juga setiap penerangan mengenai sifat-sifat 
Syurga diiringi dengan pertanyaan: 



Maka manakah satu dari ni'mat-ni'mat Tuhan kamu yang 
hendak didustakan kamu. "(30) 


Pada akhir surah ini - yang telah menunjukkan 
berbagai-bagai ni'mat Allah di alam buana, berbagai- 
bagai limpah kurnia-Nya kepada seluruh makhluk dan 
berbagai-bagai limpah kurnia-Nya di alam Akhirat - 
datanglah pengucapan yang akhir mentasbihkan 
nama Allah Yang Maha Mulia, Maha Pemurah dan 
Maha Kekal, sedangkan seluruh makhluk hidup yang 
lain fana dan musnah belaka: 



J T 

jy 




"Maha Sucilah nama Tuhanmu yang mempunyai kebesaran 
dan kemuliaan."(78) 


Inilah kata-kata penamat yang amat sesuai dengan 
Surah ar-Rahman. 


